Debat van nasionale belang oor plaasaanvalle in parlement gehou | Maroela Media
Debat van nasionale belang oor plaasaanvalle in parlement gehou
(Foto: Reint Dykema)
Die speaker van die Nasionale Vergadering het die DA se versoek toegestaan vir 'n debat van nasionale belang oor die vlaag plaasaanvalle en -moorde in die land.
'n Datum vir die debat sal binnekort vasgestel word. "Dit is van kritieke belang dat die parlement sy platform gebruik om die gevaar daaraan verbonde te beklemtoon om in landelike gemeenskappe te leef en te werk," het Dianne Kohler Barnard, DA-LP, gesê.
Die DA het verlede maand 'n omvattende veiligheidsplan bekendgestel om aanvalle op boere, plaaswerkers en landelike gemeenskappe te bekamp. Die party dring ook daarop aan dat plaasaanvalle, indien nodig, as haatmisdade geklassifiseer word.
"Daar was 'n beduidende toename in die aantal plaasaanvalle sedert die begin van hierdie oënskynlik eindelose afsonderingstydperk. Hierdie aanvalle was gruwelik en het met brutale marteling gepaard gegaan.
"Die landbousektor word steeds bedreig deur hierdie wisselvallige veiligheidsituasie ondanks, of miskien as gevolg van, die ANC se ontkennende houding, en spesifiek dié van pres. Cyril Ramaphosa wat in 2018 gesê het dat geen boere in Suid-Afrika vermoor word nie."
Ramaphosa het vroeër die maand wel die regering se kommer oor plaasaanvalle uitgespreek nadat hy gepols is oor sy stilswye rakende plaasaanvalle en -moorde.
"Die ANC-regering is tevrede daarmee om hulle bloot blind te hou vir die marteling, verkragting en moord op mans, vroue en kinders van alle rasse in ons landelike gebiede sedert die ANC die kommando-eenheid in 2003 skielik afgeskaf het.
"Die DA is aan die ander kant daarvan oortuig dat hierdie aanvalle 'n nasionale noodtoestand is en dat dit dringend aandag moet kry."
Dianne Kohler Barnard.
Volgens Kohler Barnard het die DA die afgelope paar weke werk gemaak van sy veldtog rakende landelike veiligheid. Daar is meer as 20 haatdraende inskrywings op sosiale media aan die Menseregtekommissie gerapporteer en 'n landwye hof-moniteringseenheid is bekend gestel wat spesifiek 'n bydrae sal lewer in hofsake oor plaasaanvalle en om die skuldiges agter tralies te kry.
Daar is ook gesprekke met verskeie instellings begin met die oog op 'n nuwe studie oor landelike veiligheid en die oorsake van die aanvalle en marteling van die boeregemeenskap. Volgens die DA werk dié party ook saam met landbou-unies aan veiligheidsaangeleenthede en het hy 'n beroep gedoen dat plaasaanvalle as 'n prioriteitsmisdaad verklaar moet word en gespesialiseerde eenhede ingestel moet word om dit hok te slaan.
Maroela Media het vroeër berig dat 'n parlementslid se woede oor plaasaanvalle en -moorde Dinsdagaand die ANC en EFF tydens die begrotingsdebat oor landbou, landelike ontwikkeling en grondhervorming stom gelaat het.
"Ek is woedend omdat dieselfde regering wat vroue, kinders en ander kwesbares in die steek laat, ons land se boere in die steek laat," het die DA-LP Thandeka Mbabama gesê.
Dit was die eerste keer dat 'n swart parlementslid 'n hele toespraak aan die beskrywing en veroordeling van plaasmoorde wy en dit het kennelik 'n groot uitwerking gehad op ANC-LP's. Selfs EFF-lede het in stilte sit en luister eerder as om soos gewoonlik tussenwerpsels te skree.
"Plaasmoorde ken geen ras of kleur nie. Plaasmoorde ken geen geslag nie en is nie tot 'n ouderdomsgroep beperk nie. Waarom ontken die regering en die president hierdie gegewens?" het 'n emosionele Mbabama gevra.
"Plaasmoorde se bekamping moet geprioritiseer word; dit moet beklemtoon word. Die boerderygemeenskap moet weet: Ons staan by ons boere. Ons staan by u. Daarom sal die DA alles in die stryd werp om plaasaanvalle tot haatmisdaad te laat verklaar."
DA In die nuus plaasaanvalle
DA hof toe oor sluiting van skole
Tiener skiet homself met oupa se wapen
Bravo DA sien julle kry dit reg om nog n paar naiewes ore aan te sit . Debatte gaan geen einde aan aanvalle bring nie dit word nou al 25 jaar gevoer DA skrik nou eers wakker
Geluk DA, kom ons kyk of daar iets van sal kom. Die BLM sage in SA sal beslis bevraagteken word indien die regering tydens die opkomende debat oor plaasmoorde weereens stilbly.
Jy weet , met als is daar geen dringendheid nie.
Die howe, regering ens stel alles alewig uit vir maande, as hulle iets wat dringend is moet bespreek, "sal 'n datum later vasgestel raak", of sal dit oor 3, 4, + maande gebeur.
Geen wil om enigiets te bespreek of werk aan te doen nie.
(Behalwe natuurlik as dit covid, salaris of nóg inperkings is)
Bring terug die doodstraf vir alle oortredings waar mense aangeval en gedood of erg beseer word. Bring terug die verpligte diensplig of verpligte polisie diens en ook verpligte verpleging om sodoende alle jong mense vir ten minste twee jaar van 'n inkomste te voorsien eerder as om net 'n gratis vergoeding te gee. Dit kan dan gebruik word om grense, plase en plekke te beskerm wat moet beskerm word asook jeugdiges weer waarde vir die lewe te gee. Dit sal jeugdiges weer respek vir ander gee en hulle uit die kwaad hou. Dit sal ook help om die regering se… Lees meer »